15.10.2024

**התבטאויות עובדי התאגיד על מקום עבודתם בהתאם ל"רוח כאן"**

ועדת האתיקה הפנימית התכנסה ביום ג' (26.3.2024) וביום ד' (7.8.2024) לדיון עקרוני בסוגיית התבטאויות של עובדי תאגיד השידור הישראלי על מקום עבודתם בכלי התקשורת וברשתות החברתיות.

הוועדה מדגישה את חשיבותן המכרעת של זכויות יסוד כחופש הביטוי והמחשבה, כמו גם את הזכות לביקורת כלפי מוסדות השלטון ומוקדי כוח אחרים. הוועדה מייחסת חשיבות רבה לזכותם של עובדים להתבטא ולהביע ביקורת גם כלפי הארגון ועובדיו.

עם זה הוועדה סבורה כי רצוי, נכון והגון למצות ביקורת זו תחילה באפיקי השיח הפנימיים המקובלים בתוך התאגיד. יש להתייחס לביקורת בכבוד הראוי, בפתיחות, ברצינות, באחריות ובמקצועיות, באופן שתוכל להשפיע ולשפר תהליכים בארגון.

ביקורת חיצונית תוצג בדרך עניינית, מכבדת והוגנת, שאינה אישית או פוגענית, בהתאם לערכים האתיים והעקרונות מוסריים המוצגים ב**"רוח כאן" - ערכי תאגיד השידור הישראלי:**  ***"נפעל בקולגיאליות, נחליף דעות ורעיונות וניתן לכל קול להישמע במסגרת של שיתוף פעולה מלא ולכידות", ובה-בעת נפגין "שייכות ומחויבות בכך שנייצג את התאגיד בצורה מכובדת ונשמור על שמו הטוב".***

**ועדת האתיקה הפנימית:**

ד"ר אורי פז (יו"ר), אילאיל שחר, טל קרמר, לי-אור אברבך, פרופ' טרי שרויאר. רכזת הוועדה – מיכל רחמימי.

בדיון הוועדה ב-7.8.2024 השתתף מנכ"ל התאגיד גולן יוכפז

החלטת הוועדה אושרה בוועדת האתיקה והפיקוח על שידור פרסומות והודעות במועצת התאגיד ביום 8.10.2024